Document ID: 32014R0752

KOMISJONI MÄÄRUS (EL) nr 752/2014,
24. juuni 2014,
millega asendatakse Euroopa Parlamendi ja nõukogu määruse (EÜ) nr 396/2005 I lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artiklit 4,
ning arvestades järgmist:
(1)
Sellised taimsed ja loomsed tooted, mille suhtes kohaldatakse määruses (EÜ) nr 396/2005 sätestatud pestitsiidide jääkide piirnorme ning kõnealuse määruse sätteid, on loetletud kõnealuse määruse I lisas.
(2)
Asjaomaste toodete kohta tuleks kõnealuse määruse I lisas esitada täiendavat teavet, eelkõige seoses toodete märkimiseks kasutatavate sünonüümidega ning selliste liikide teaduslike nimedega, millesse tooted kuuluvad.
(3)
Selguse huvides tuleks määruse (EÜ) nr 396/2005 I lisa struktuuri muuta nii, et kõnealune lisa jagatakse kaheks osaks. Esimeses osas peaksid olema loetletud sellised taimsed ja loomsed tooted, mille suhtes kohaldatakse jääkide piirnorme, ning teises osas tuleks loetleda muud tooted, mille suhtes kohaldatakse neidsamu jääkide piirnorme, nagu on osutatud määruse (EÜ) nr 396/2005 artikli 2 lõikes 1.
(4)
Pidades silmas töödeldud toodete suhtes edaspidi kehtestatavaid võimalikke jääkide piirnorme, millele on osutatud määruse (EÜ) nr 396/2005 artiklis 20, tuleks kõnealuse määruse I lisa A osasse lisada kõnealuseid tooteid hõlmav uus kanne.
(5)
Määruse (EÜ) nr 396/2005 I lisa uue struktuuri tõttu tuleks kõnealuse lisa joonealuseid märkusi kohandada ning vajaduse korral kustutada selleks, et vältida dubleerimist.
(6)
Uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.
(7)
Seepärast tuleks määrust (EÜ) nr 396/2005 vastavalt muuta.
(8)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 I lisa asendatakse käesoleva määruse lisaga.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. jaanuarist 2015.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 2014

Labels: 0
17
20
6